ዚንታ፡ ካልእ እዚ መዓልታዊ ተስፋ ብዙሓት ዝጽልምተሉ ዘሎ ግዚያዊ መጽንሒ ስደተኛታት ሊቢያ'ዩ። ከብዲ ብጥሙያ ተዓጺፋ ምሕዳር ለሚዳቶ፣ ሕማም መናብርቲ ሰባት ምዃኑ ኣረጋጊጹ፤ ብሓጺሩ ህይወት የለን ምባል ይቐልል። ኣብታ ከተማ ኣብ ሞንጎ ክልተ ወገናት ዝካየድ ዘሎ ውግእ፡ ስደተኛታት'ውን ግዳያት ዝገብር ዘሎ ኮይኑ፡ "ቀንዲ ቦታይ ሳዋ'ዩ ነይሩ። ናብ ቤት ማእሰርቲ እናወሰዱኒ ከለው ግና ሃዲመ'የ ካብ ሃገር መጺአ" ዝብል ባህታ ገብረ፡ ኣብ ጉዕዝኡ ዝተጨወዩ፣ ብሓደጋ መኪና ዝሞቱ መሓዙቱ ገዲፉ'ዩ ሊቢያ ኣትዩ። "ናብራና ናብራ ከልቢ'ዩ። ኩሉ ተስፋ ይቖርጽ'ዩ ዘሎ። ልዕሊ ሙውታን ምዃንና'ዩ እምበር ሞይትና ኢና'ኮ ዘለና" ይብል። ኣብዚ ቦታ ካብ ዝመጽኡ ኣብ ውሽጢ ክልተ ወርሒ ጥራሕ ብሰንኪ እቲ ተኸሲቱ ዘሎ ሕማም ዓባይ ሰዓል፡ ኣርባዕተ ሰብ ምሟቶም ይሕብር። "ህጻናት፣ ኣደ ቖልዑ፣ ኩልና ተዳኺምና ኢና። መግቢ ስለዘየሎ ጸሎት ጌርካ ኢኻ ትድቅስ። ካብ ኩሉ ዝኸፍአ ብዙሓት ሕሙማት ኣለው፤ ሕክምና ክትረክብ ኣይትኽእልን። ሕጂ ኩሉ፡ እቲ ጥምየትስ ለሚድናዮ ነይርና፡ ግን ህይወት ከፊኣ"። ካብ ሰብ እንስሳ ይኸብር ኣብ ዝበሃለላ ሊቢያ ካብ ሕጂ ጽባሕ ትሓይሽ ትኸውን ዝብል ተስፋ ዝሓዘለ ልቢ ብዙሓት፡ 'ገሃነም ዝበሃልስ እዚ ቦታ'ዶ ይኸውን?'
